Rannsókn lögreglunnar á Norðurlandi eystra á slysi sem varð í stórum hoppukastala á Akureyri í júlí í fyrra er á lokastigi. Stutt er í að málið fari til ákærusviðs. Sex ára barn slasaðist alvarlega í slysinu.
Tæpt ár er nú liðið frá því að stór hoppukastali við Skautahöllina á Akureyri, með um hundrað börnum í, tókst á loft. Hópslysaáætlun var virkjuð um leið og slysið varð og voru sjö börn flutt á Sjúkrahúsið á Akureyri. Sex ára stúlka slasaðist alvarlega og var flutt með sjúkraflugi á Landspítalann. Lögreglurannsókn á tildrögum slyssins hófst samstundis en til þessa hefur lögreglan varist allra frétta af stöðu rannsóknarinnar. Eyþór Þorbergsson, aðstoðarsaksóknari og staðgengill lögreglustjórans á Norðurlandi eystra segir rannsóknina á lokastigi. Hún sé nú á leið til ákærumeðferðar. Hann segir líklegt að óskað verði eftir dómkvöddum matsmanni til að meta hvernig kastalinn var festur við jörðina og öryggi hans tryggt. Hann reiknar með að einhverjir mánuðir líði þar til niðurstaða liggur fyrir.
Lögreglan telur að kalla þurfi til dómkvaddan matsmann til að meta hvort hoppukastali sem olli slysi á Akureyri síðasta sumar hafi verið festur rétt og öryggi tryggt. Sex ára stúlka slasaðist alvarlega í slysinu. 